b"\n_START_ARTICLE_\nOle Paus (1846\xe2\x80\x931931)\n_START_SECTION_\nBakgrunn\n_START_PARAGRAPH_\nOle Paus tilh\xc3\xb8rte \xc2\xabSkiensgrenen\xc2\xbb av slekten Paus. Han vokste opp i Skien og var s\xc3\xb8nn av skipsreder og bankdirekt\xc3\xb8r Christopher Blom Paus og danskf\xc3\xb8dte Mine Ernst; faren hadde startet forretningskarrieren som medarbeider hos sin eldre bror Knud Ibsen da denne etablerte seg som trelasthandler i Skien i 1825. Ole Paus var fetter til Henrik Ibsen._NEWLINE_Han gikk p\xc3\xa5 Skiens latinskole, og studerte deretter i L\xc3\xbcbeck. Etter \xc3\xa5 bodd i Tyskland og England i flere \xc3\xa5r slo han seg ned i Christiania.\n_START_SECTION_\nForretningsmann\n_START_PARAGRAPH_\nHan grunnla i 1872 jern-, st\xc3\xa5l- og metallgrossistfirmaet Ole Paus (senere Pausco) og i 1881 etablerte han sammen med sine br\xc3\xb8dre Christian og Karl L. Paus Den Norske Hesteskos\xc3\xb8mfabrik, som ble en av Christianias st\xc3\xb8rre industribedrifter. Firmaet kj\xc3\xb8pte i 1885 det tidligere Foss Spinderi av Thorvald Meyer og medeiere og hadde fabrikkanlegg i Thorvald Meyers gate 1 ved Akerselven; \xc2\xabH\xc3\xb8nse-Lovisas hus\xc2\xbb (Sandakerveien 2) h\xc3\xb8rte ogs\xc3\xa5 til fabrikkanlegget. Firmaet var medlem av Akerselvens Brugseierforening. I 1883 \xc3\xa5pnet firmaet filial i London og bygget fabrikk i Hamburg. Per 1889 hadde firmaet 158 ansatte i Christiania._NEWLINE_I 1916 ble Den Norske Hesteskos\xc3\xb8mfabrik omdannet til et aksjeselskap med en aksjekapital p\xc3\xa5 en million kroner; selskapet annonserte samtidig at det aktet \xc3\xa5 utvide bedriften og bygge elektrisk smelteverk for st\xc3\xa5l. I 1917 kj\xc3\xb8pte han Christiania St\xc3\xa5lverk sammen med verkseier Harald Jensen, direkt\xc3\xb8r Harald Boe og fabrikkeier Halvor John Schou fra de tidligere eierne grosserer H.P. Krag, kammerherre H. Mathiesen, bankier V. Plahte og godseier H. Wedel-Jarlsbergs arvinger for 1 250 000. Hans s\xc3\xb8nn konsul Thorleif Paus og hans bror Karl Paus ble medlemmer av direksjonen. St\xc3\xa5lverket planla \xc3\xa5 gj\xc3\xb8re Norge selvforsynt med st\xc3\xa5l med en \xc3\xa5rsproduksjon p\xc3\xa5 50\xc2\xa0000 tonn og det ble gjennomf\xc3\xb8rt en kapitalutvidelse med 15 millioner. Midt i byggingen sluttet imidlertid f\xc3\xb8rste verdenskrig, og st\xc3\xa5lverket gikk konkurs i 1920. Den Norske Hesteskos\xc3\xb8mfabrik endret navn til A/S Den norske Hesteskofabrik i 1925; i 1926 ble virksomheten og maskinene solgt til Sarpsborg-firmaet De forenede norske hesteskofabrikker, mens eiendommene ved Akerselven ble tatt i bruk til andre form\xc3\xa5l._NEWLINE_Ole Paus var formann for Jernforeningen fra 1910 til 1918. Han var medlem av direksjonen i Den norske Creditbank (n\xc3\xa5 DNB) fra 1897 til 1918, fra 1903 til 1918 som en av tre administrerende direkt\xc3\xb8rer; etter at direksjonen ble avl\xc3\xb8st av et styre var han nestformann i styret fra 1918 til 1922. Han var ogs\xc3\xa5 medeier og styremedlem i Realbanken (Kristiania Hypothek- og Realkredit-Bank). Han var ogs\xc3\xa5 medlem av bystyret i Christiania, styremedlem i Christiania Handelsstands Forening, formann for Morgenbladets representantskap og medlem av Femtimannsutvalget. Han var ogs\xc3\xa5 medlem av representantskapet i Akers mekaniske verksted. Han var blant de forretningsmennene som engasjerte seg i utbyggingen av telefoni i Norge, opprinnelig i privat regi; han var medlem av representantskapet i Kristiania Telefonselskab og deltok i etableringen av Norsk Landstelefonforening. I 1892 ble Ole Paus sammen med maleren Otto Sinding utnevnt i statsr\xc3\xa5d til medlemmer av komiteen for Verdensutstillingen i Chicago \xc3\xa5ret etter. I 1929 var han en av 53 million\xc3\xa6rer i dav\xc3\xa6rende Aker kommune (som omfattet hjemstedet Bygd\xc3\xb8y og store deler av det moderne Oslo)._NEWLINE_Ole Paus var gift med Birgitte Halvordine Schou (1848\xe2\x80\x931923), som var kusine til industrimannen Halvor Schou. De var foreldre til Martha Marie Paus (f. 1876), gift med adelshistorikeren Otto von Munthe af Morgenstierne, st\xc3\xa5lgrosserer Christopher Blom Paus (1878\xe2\x80\x931959), godseier og generalkonsul i Wien Thorleif Paus (1881\xe2\x80\x931976), og Else Margrethe Paus (f. 1885), gift med den fjerne slektningen grosserer Nicolay Nissen Paus. Blant Ole Paus' barnebarn var general Ole Paus, st\xc3\xa5lgrosserer Per Paus, gift med Hedevig Wedel-Jarlsberg, og Lucie Paus, gift med Axel L\xc3\xb8venskiold. Han var oldefar til visesangeren Ole Paus, skipsreder og investor Christopher Paus og investor Peder Paus. Blant Ole Paus' etterkommere er ogs\xc3\xa5 komponisten Marcus Paus samt Olympia og Pontine Paus, medeiere i Wilh. Wilhelmsen._NEWLINE_Ole Paus fikk i 1907 bygget en slottslignende villa, Pausvillaen, i Christian Benneches vei 6 p\xc3\xa5 Bygd\xc3\xb8y. Den eies i dag av Petter Stordalen. En del av det opprinnelige inventaret og flere familieportretter er i dag p\xc3\xa5 Ask gods._NEWLINE_Det finnes et malt portrett som ble eid av s\xc3\xb8nnes\xc3\xb8nnen general Ole Paus."